LV Eiropas Savienības Oficiālais Vēstnesis C 127/16

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

(2006/C 127/08)

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Iebildumiem jānonāk Komisijā sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

Pieteikums reģistrācijai saskaņā ar 5. pantu un 17. panta 2. punktu

“EKSTRA DEVIŠKO OLJČNO OLJE SLOVENSKE ISTRE”

EK Nr. SI/0420/29.10.2004

ACVN ( X ) AĢIN ( )

Šis kopsavilkums ir sagatavots tikai informācijai. Lai iegūtu pilnīgas ziņas, interesenti ir aicināti iepazīties ar pilnīgu produkta specifikāciju, ko var saņemt vai nu 1. iedaļā norādītajās valsts iestādēs, vai Eiropas Komisijas dienestos (1).

1. Atbildīgais dienests dalībvalstī:

Nosaukums: Ministrstvo za kmetijstvo, gozdarstvo in prehrano Adrese: Dunajska cesta 58, SLO-1000 Ljubljana Tālrunis: (386-1) 478 90 00 Fakss: (386-1) 478 90 55 E-pasts: varnahrana.mkgp@gov.si

2. Grupa:

Nosaukums: DOSI — Društvo Oljkarjev Slovenske Istre Adrese: p.p. 55, SLO-6310 Izola Tālrunis: — Fakss: — E-pasts: — Sastāvs: ražotāji/pārstrādātāji ( X ) citi ( )

3. Produkta veids:

Grupa 1.5. Eļļa

4. Specifikācijās sniegtais apraksts:

(4. panta 2. punkta nosacījumu kopsavilkums)

4.1. Nosaukums: “Ekstra deviško oljčno olje Slovenske Istre”

4.2. Apraksts: Olīveļļu ar cilmes vietas nosaukumu “Ekstra deviško oljčno olje Slovenske Istre” (neapstrādāta augstākā labuma olīveļļa no Istras reģiona Slovēnijā) iegūst no olīvām, kas audzētas Istras reģionā Slovēnijā. Eļļai, kas iegūta no kādas konkrētas šķirnes, jāsatur vismaz 80 % norādītās šķirnes eļļas. Atļautās šķirnes ir: Istrska belica, Leccino, Buga, Črnica, Maurino, Frantoio un Pendolino.

Ķīmiskais sastāvs

“Ekstra deviško oljčno olje Slovenske Istre” raksturīgākās īpašības ir tās augstais oleīnskābes saturs (≥72), zemais linolskābes saturs (≤ 8,0) un augstais antioksidantu saturs. Tās peroksīda skaitlis, izteikts mmol O2/kg, ir ≤ 7.

Organoleptiskais apraksts

Eļļai piemīt raksturīgs augļu aromāts, kas atgādina olīvas un citus augļus. Tai nedrīkst būt organoleptiski trūkumi, un tās vispārējam organoleptiskajam vērtējumam jābūt ≥ 6,5.

4.3. Ģeogrāfiskais apgabals: “Ekstra deviško oljčno olje Slovenske Istre” iegūst, pārstrādā un sagatavo tirgum Istras reģionā Slovēnijā, kura robežas ir šādas:

ziemeļos — robeža starp Slovēniju un Itāliju;

rietumos — jūras krasts;

dienvidos — robeža starp Slovēniju un Horvātiju;

austrumos — Karsta reģiona robeža.

4.4. Izcelsmes apliecinājums: Ieguves apgabals ir norādīts iepriekš 4.3. punktā. Arī eļļas ieguves veidam jāatbilst kritērijiem, kas izstrādāti, lai garantētu “Ekstra deviško oljčno olje Slovenske Istre” visaugstāko kvalitāti un raksturīgās īpašības.

Visiem ražotājiem jābūt reģistrētiem norādītajā reģionā un iekļautiem ražotāju sarakstā. Arī pārstrādei jānotiek reģistrētās olīveļļas spiestuvēs tajā pašā reģionā. Uzglabāšanas laikā uz visām tvertnēm jābūt norādei “geografsko poreklo” (ģeogrāfiskā izcelsme) un sērijas numuram. Uz etiķetes jābūt arī visai informācijai par sēriju. Pildīšana pudelēs atļauta tikai reģistrētās ražotnēs, kas atrodas norādītajā reģionā.

4.5. Ražošanas metode: Jābūt izpildītiem šādiem nosacījumiem:

eļļai jābūt iegūtai no augļiem temperatūrā, kas nepārsniedz 27°C;

pārstrādes procesā eļļai nedrīkst pievienot neko, izņemot ūdeni;

olīvas jāpārstrādā 48 stundu laikā pēc novākšanas.

Galvenie “Ekstra deviško oljčno olje Slovenske Istre” ražošanas posmi ir šādi:

olīvu audzēšana (daudzumu un šķirņu uzraudzība);

olīvu novākšana (ar rokām) labākajā gatavības pakāpē;

olīvu uzglabāšana (ne ilgāk kā 48 stundas);

pārstrāde (reģistrētās eļļas spiestuvēs), kontrolējot higiēnu, temperatūru un ražīgumu;

uzglabāšana pareizi marķētās tvertnēs piemērotā temperatūrā (12—20°C);

paraugu ņemšana (kvalitātes kontrole);

pildīšana pudelēs un marķēšana reģistrētās fasēšanas ražotnēs;

pudelēs pildītās eļļas uzglabāšana.

4.6. Saikne: “Ekstra deviško oljčno olje Slovenske Istre” īpašās iezīmes panāk, pateicoties izvēlētajām olīvu šķirnēm, pie kam sevišķi raksturīga ir šķirne,Istrska belica. No Istrska belica olīvām, kas sasniegušas optimālo gatavības pakāpi, iegūst eļļu, kam raksturīgs augsts biofenolu — dabīgo antioksidantu — saturs. Dabīgie antioksidanti ir svarīgi, jo tie pasargā eļļu no bojāšanās, nodrošina, ka tā ilgāk saglabājas svaiga un nesadalās.

Autentiskums

Istras reģionam Slovēnijā ir olīvu audzēšanai īpaši labvēlīgi ģeogrāfiskie apstākļi, jo tas atrodas Vidusjūras apgabala tālākajā ziemeļu punktā, un šim apgabalam raksturīgais klimats nodrošina ideālu līdzsvaru starp olīvu ražu un biofenola saturu. Tādēļ “Ekstra deviško oljčno olje Slovenske Istre” ir augsts antioksidantu — biofenolu saturs un visaugstākais kvalitātes līmenis. Vēl viens labvēlīgs faktors ir īpašais augsnes sastāvs. Slovēnijas Istras reģionā dominē karbonātiskais flišs, kas pārklāts ar eutric cambisol augsnes slāni (bāziskā piesātinājuma līmenis ir virs 50 %), šajā augsnes tipā olīvkoki aug vislabāk.

Vēsture

Olīveļļas ieguve Istras reģionā Slovēnijā ir tradīcija, kura sniedzas tālā pagātnē. Grieķu vēsturnieks Pausanijs (180.—115. p.m.ē.) piemin Istras olīveļļu savā Grieķijas aprakstā (10.32.19). Atsauces uz eļļas ieguvi šajā reģionā ir atrodamas arī vairākos avotos, kas sarakstīti no 1201. gada līdz 17. gadsimtam, kā arī līdz pat mūsdienām (skat. sīku sarakstu pieteikumā). Tās rāda, kā olīveļļas ieguve Istras reģionā Slovēnijā ir attīstījusies gadsimtu gaitā. Tradicionālās metodes un zināšanas, kas iegūtas pirms daudziem gadsimtiem, vēl joprojām palīdz nodrošināt minētajā reģionā iegūtās olīveļļas augsto kvalitāti.

4.7. Kontroles iestāde:

Nosaukums: INSPECT d.o.o Bureau Veritas Company Adrese: Linhartova 49a, SLO-1000 Ljubljana Tālrunis: (386-1) 475 76 70 Fakss: (386-1) 474 76 02 E-pasts: inspect@bureauveritas.com

4.8. Marķējums: “Ekstra deviško oljčno olje Slovenske Istre” marķē atbilstoši Komisijas Regulai (EK) Nr. 1019/2002 par olīveļļas tirdzniecības standartiem.

“Ekstra deviško oljčno olje Slovenske Istre” var pildīt pudelēs vienīgi Istras reģionā Slovēnijā. Uz etiķetes jābūt redzamai norādei “Ekstra deviško oljčno olje Slovenske Istre” un norādei “prvo hladno prešanje” [pirmā aukstā spiešana] vai “hladno stiskanje” [aukstā spiešana].

Lai nodrošinātu izsekojamību, asociācija izsniegs etiķetes ar sērijas numuriem saskaņā ar norādītās izcelsmes olīveļļas ražotāju reģistru.

4.9. Valsts prasības: Noteikumi par “Ekstra deviško oljčno olje Slovenske Istre” ģeogrāfiskās izcelsmes norādīšanu (Slovēnijas Republikas Oficiālais Vēstnesis Nr. 47/04).

(1) Eiropas Komisija, Lauksaimniecības un lauku attīstības ģenerāldirektorāts, Lauksaimniecības produktu kvalitātes politikas nodaļa, B-1049 Brisele.